## L’Institut Valencià de Cultura impulsa el sector escènic valencià a través del projecte ‘Gira Escena Premiada’

*** Este programa porta els espectacles guardonats en els Premis IVC a les Arts Escèniques a diferents localitats de la Comunitat Valenciana
* Es programaran vint-i-una funcions dels set espectacles guanyadors**

L’Institut Valencià de Cultura (IVC), dependent de la Conselleria d’Educació, Cultura, Universitats i Ocupació, té entre els seus objectius fonamentals el de promoure i difondre el treball dels professionals de les arts escèniques valencianes tant en els seus espais d’exhibició com a través d’altres iniciatives.

Una d’estes iniciatives creada esta temporada per la direcció adjunta d’Arts Escèniques de l’IVC és el projecte ‘Gira Escena Premiada’, que consistix a programar en diferents localitats valencianes tres funcions de cada un dels espectacles guanyadors en els Premis IVC a les Arts Escèniques.

La directora adjunta d’Arts Escèniques de l’IVC, María José Mora, ha destacat que, amb esta iniciativa, l’IVC “continua apostant pel sector escènic valencià, impulsant els espectacles guardonats i promovent la seua circulació, perquè els premis que atorguem tinguen més recorregut i impacte no solament en les mateixes companyies sinó també en el públic”.

En este sentit, dins de ‘Gira Escena Premiada’ s’han programat 21 funcions dels set espectacles premiats enguany en diferents municipis de la Comunitat Valenciana.

En concret, *Èdip rei,* de Bamabolina Teatre Practicable, millor espectacle de teatre, es podrà vore a Alacant el 26 de juliol, dins de la programació del Festival ‘FRESCA!’, a Requena el 14 de setembre i en la Universitat Jaume I de Castelló el 14 de novembre

*Sempere*, d’Otra Danza, guanyador del premi al millor espectacle de dansa estarà en el Teatre Payà de Borriana el 3 octubre, en l’Auditori la Vila de la Vila-Joiosa el 5 octubre i en el Gran Teatre de Xàtiva el 12 de desembre

Melomans portarà el seu espectacle *Libre. Nino Bravo como sólo Melomans te lo puede contar... ¡y cantar!* pròximament a Elx i també al Teatre Principal de Requena, el 27 de desembre. Així mateix, el millor espectacle de teatre musical va estar programat el 17 de maig en el Teatre Rambal d’Utiel.

També el 17 de maig es va poder vore a Paiporta *Arròs*, d’Anna Mateu, millor espectacle d’arts de carrer. El 2 d’agost recalarà a Sollana i el 12 de setembre a Catarroja.

El Premi a millor espectacle de circ, *Llar*, de Federico Menini, s’ha programat el 7 de setembre a Benetússer i comptarà amb una doble funció en el Teatre Principal de Castelló els dies 12 i 13 d’octubre.

L’obra *Princeses, cavallers i dracs. El dia que deixàrem de ser xiquets,* de Bramant Teatre i Escalante, guanyadora del premi al millor espectacle per a xiquets es va representar el passat 13 d’abril a Peníscola i el 15 de juny a Almassora. A més, està prevista una tercera funció el 14 de novembre a Calp.

A més, el projecte premiat en la categoria de millor dispositiu escènic, *Meme-antes todo esto era campo vol. 2*, de David Orrico i Colectivo Nerval, comptarà amb representacions en octubre en el FIC de Villena, el 5 de novembre en el Festival Reclam de Castelló i el 6 de desembre en la sala 7 del Rialto, a València. L’espectacle s’acompanyarà d’una mediació per a públic.

Amb este nou programa, l’Institut Valencià de Cultura reforça la seua aposta per la creació valenciana, al mateix temps que contribuïx a difondre el treball de les companyies valencianes de manera descentralitzada, vertebrant el territori i democratitzant la cultura.

Estos nous projectes se sumen als ja existents, la intenció dels quals és donar suport a la creació valenciana i el treball dels professionals valencians com les produccions pròpies, el Torneig de Dramatúrgia, Ínsula Dramataria Josep Lluís Sirera o el també creat recentment ‘Inèdits’.

Fecha: 26/06/2025